text: Bøsse-affære gav sammenhold
  03 november 2013 kl. 09.24
  Et par fik afslag på at forpagte hotellet i Sig, fordi de var bøsser. Afslaget har medført et større sammenhold i byen.
  Sig er ikke moden til at have et bøssepar som forpagtere af landsbyens hotel. Sådan lød begrundelsen, da parret Dinghao Wang og kæresten Keld Christensen blev afvist af den jyske godsejer og ejer af hotellet, Karl Kristian Nielsen.
  Afvisningen gjorde flere indbyggere i landsbyen vrede.
  Så vrede, at 300 af byens indbyggere deltog i en demonstration. Det var mere end en tredjedel af byens 800 indbyggere.
  Alt i alt betød det, at landsbyens beboere fik et meget bedre sammenhold, siger de.
  I dag festligholder Sig, at landsbyen er udnævnt til årets landsby i Varde kommune.
  Varde-Garden vil lede et optog gennem byen, hvorefter der holdes adskillige taler.
  Resten af dagen er der bl.a. dans, en Sig-quiz, der er sognefilm, maling af sten, fremstilling af sæbe, racerbane, fiskedam, folkedans, minitennis, flødebolletorpedo, vaffelbagning, tatovering og ansigtsmaling.
  